KTMS ปักธงอัพกำลังผลิต “น้ำยาไตเทียม” 1.5 ล้านแกลลอน หวังสร้างรายได้เพิ่ม
KTMS ผู้นำให้บริการฟอกเลือดด้วยเครื่องไตเทียมแบบครบวงจร เล็งนำเงินระดมทุนเพิ่มกำลังผลิต “น้ำยาไตเทียม” อีก 1.5 ล้านแกลลอน อนาคตคาดเพิ่ม 4 เท่าตัว หวังดันสัดส่วนรายได้เพิ่ม
KTMS ผู้นำให้บริการฟอกเลือดด้วยเครื่องไตเทียมแบบครบวงจร เล็งนำเงินระดมทุนเพิ่มกำลังผลิต “น้ำยาไตเทียม” อีก 1.5 ล้านแกลลอน อนาคตคาดเพิ่ม 4 เท่าตัว หวังดันสัดส่วนรายได้เพิ่ม
14 ธ.ค. 2565

นางสาวกาญจนา พงศ์พัฒนะเดชา ประธานเจ้าหน้าที่บริหาร บริษัท เคที เมดิคอล เซอร์วิส จำกัด (มหาชน) หรือ KTMS เปิดเผยว่า บริษัทฯ เป็นหนึ่งในผู้นำด้านการให้บริการฟอกเลือดด้วยเครื่องไตเทียมแบบครบวงจร (One-stop Services) รายแรกที่เข้าจดทะเบียนในตลาดหลักทรัพย์แห่งประเทศไทย โดยกลุ่มบริษัทฯ ดำเนินธุรกิจอย่างครบวงจรด้วยคุณภาพและมาตรฐานระดับสากล ให้แก่ กลุ่มลูกค้าโรงพยาบาลรัฐ และกลุ่มลูกค้าเอกชน ภายใต้การบริหารจัดการผ่านการขับเคลื่อน 3 บริษัทย่อย ประกอบด้วย (1) บริษัท เออร์วิง คอร์ปอเรชั่น จำกัด (IRV) ดำเนินธุรกิจให้บริการออกแบบ ติดตั้งระบบผลิตน้ำสำหรับการฟอกเลือดด้วยเครื่องไตเทียม และการบำรุงรักษา, ผลิตและจัดจำหน่ายน้ำยาไตเทียม, บริการออกแบบ ตกแต่งสถานพยาบาลฟอกเลือดด้วยเครื่องไตเทียม และจัดจำหน่ายอุปกรณ์การแพทย์สำหรับสถานพยาบาลฟอกเลือดด้วยเครื่องไตเทียม
(2) บริษัท เมดิคอล วิชั่น จำกัด (MV) ให้บริการออกแบบ และติดตั้งอุปกรณ์ท่อลมรับ-ส่ง สิ่งส่งตรวจทางการแพทย์ รวมทั้งบริการดูแลบำรุงรักษาระบบ และ (3) บริษัท เนโฟร วิชั่น จำกัด (NEP) ให้บริการฟอกเลือดด้วยเครื่องไตเทียมทั้งในรูปแบบคลินิกเวชกรรมเฉพาะทางไตเทียม และหน่วยไตเทียมในโรงพยาบาล เพื่อรองรับการให้บริการลูกค้าในกลุ่มสิทธิประโยชน์จากนโยบายสนับสนุน SME ของภาครัฐ เป็นการเพิ่มโอกาสให้กับกลุ่มผู้ประกอบการ SME ในการประมูลงานโครงการกับภาครัฐ
โดยปัจจุบันบริษัทฯ มีหน่วยไตเทียมครอบคลุมทั่วประเทศ ผ่านการสนับสนุนจากโครงการสวัสดิการด้านสุขภาพภาครัฐ อาทิ โครงการสวัสดิการด้านสุขภาพภาครัฐต่างๆ เช่น การสนับสนุนงบบริการผู้ป่วยเรื้อรังจากสำนักงานหลักประกันสุขภาพแห่งชาติ (สปสช.) ซึ่งประชาชนจะได้รับเงินอุดหนุนครั้งละ 1,500 บาท ใน 1 สัปดาห์จะมีการฟอกไต 2-3 ครั้ง
สำหรับสัดส่วนรายได้ส่วนใหญ่มาจากภาครัฐ 70%, สปสช., สำนักงานประกันสังคม และ ลูกค้าเงินสด ตามลำดับ ซึ่งบริษัทฯ ยังคงมีโอกาสเติบโต ในธุรกิจการฟอกเลือดด้วยเครื่องไตเทียมอย่างต่อเนื่อง โดยเฉพาะปัจจุบันประเทศไทยเริ่มเข้าสู่สังคมผู้สูงอายุ ซึ่งเป็นกลุ่มที่จะมีการทำงานของไตเสื่อมลง จึงส่งผลให้ผู้ป่วยไตวายเรื้อรังมีแนวโน้มเพิ่มสูงขึ้น จะเห็นได้จากจำนวนผู้ป่วยดังกล่าว ที่เพิ่มขึ้นเฉลี่ย 15% ต่อปี ทำให้มีอัตราการเพิ่มขึ้นของรายได้เฉลี่ยประมาณ 30% ต่อปี
อย่างไรก็ตามเม็ดเงินที่ได้จากระดมทุนในครั้งนี้จะนำไปต่อยอดธุรกิจการให้บริการเพื่อใช้ลงทุนในสถานพยาบาลฟอกเลือดด้วยเครื่องไตเทียม โดยบริษัทฯ ตั้งเป้าขยายสาขาเพิ่ม 14 แห่งทั่วประเทศ แบ่งเป็น Outsource 8 สาขา และ 6 สาขา ที่เป็น Stand Alone ซึ่งจะทำให้มีจำนวนเครื่องไตเทียมเพิ่มขึ้น 123 เครื่อง นอกจากนี้ยังใช้ลงทุนในโรงงานผลิตน้ำยาไตเทียม และศูนย์บริการวิศวกรรมในภาคตะวันออกเฉียงเหนือ เพื่อรองรับปริมาณผู้ป่วยโรคไตที่เพิ่มขึ้น โดยจะเพิ่มกำลังผลิตอีก 1.50 ล้านแกลลอน จากเดิม 9 แสนแกลลอน และในอนาคตคาดจะขยายเพิ่มเป็น 4 เท่าตัว
“ธุรกิจ KTMS เป็นธุรกิจที่มีรายได้ประจำ เพราะมีคนไข้มาใช้บริการสม่ำเสมอ บริษัทฯ จึงมีแผนที่จะขยายสาขาเพิ่มเพื่อรองรับผู้ป่วย เพราะทุกปีผู้ป่วยจะเพิ่มขึ้นราว 15,000 ราย เพราะฉะนั้นการเปิดสาขาเพิ่มจะช่วยเพิ่มรายได้ให้กับบริษัทฯ มากขึ้น” นางสาวกาญจนา กล่าว